Hver nat har den 23-årige syriske flygtning Jiha Abdel Moula den samme drøm. At hun og hendes familie rejser væk fra Libanon, hvor de har været i de sidste 2 år, og som så mange andre kommer til Europa.

»Min mand brokker sig over det. Han spørger, om jeg ikke snart kan finde på noget andet at drømme om«, siger hun med et genert smil.

Sagen er nemlig, at det formentlig aldrig kommer til at ske – i hvert fald ikke i en overskuelig fremtid. Jiha og hendes familie – manden og to små børn – har ikke noget, der bare minder om de 20-25.000 kr., det koster at komme til Europa med menneskesmuglerne.